
Text rozhodnutia
Súd: Krajský súd Bratislava Spisová značka: 1Cob/15/2015 Identifikačné číslo súdneho spisu: 1214213400 Dátum vydania rozhodnutia: 27. 02. 2015 Meno a priezvisko sudcu, VSÚ: JUDr. Soňa Pekarčíková ECLI: ECLI:SK:KSBA:2015:1214213400.1 Uznesenie Krajský súd v Bratislave v právnej veci navrhovateľa: Ladislav Gunič, Pialská 310, Lok, IČO: 32575602, zast. Mgr. Henrieta Slavkovská, advokátka, Ľ. Štúra 19, Levice, proti odporcovi: KINSKI, s. r. o., Ružová dolina 6, Bratislava, IČO: 46628622, o zaplatenie 276,- Eur s príslušenstvom, o odvolaní navrhovateľa proti rozsudku Okresného súdu Bratislava II v Bratislave č. k. 22Cb/173/2014-45 zo dňa 15. 12. 2014 takto r o z h o d o l : Krajský súd v Bratislave rozsudok Okresného súdu Bratislava II v Bratislave č. k. 22Cb/173/2014-45 zo dňa 15. 12. 2014 v napadnutej časti rozhodnutia o trovách prvostupňového konania z r u š u j e a vec vracia na ďalšie konanie. o d ô v o d n e n i e : Napadnutým rozsudkom súd prvého stupňa uložil odporcovi povinnosť zaplatiť navrhovateľovi sumu 276,- Eur s príslušenstvom a súčasne odporcu zaviazal i na náhradu trov konania vo výške 16,50 Eur a na úhradu trov právneho zastúpenia vo výške 93,84 Eur v lehote 15 dní od právoplatnosti rozsudku. V odôvodnení napadnutého rozhodnutia súd prvého stupňa uviedol, že na základe návrhu navrhovateľa zo dňa 30. 05. 2014 rozhodol vo veci v zmysle ust. § 153b ods. 1 a 2 O.s.p., teda rozsudkom pre zmeškanie, nakoľko mal za to, že v danom prípade boli splnené predpoklady pre rozhodnutie vo veci rozsudkom pre zmeškanie. O trovách konania rozhodol podľa ust. § 142 ods. 1 O.s.p. a navrhovateľovi priznal náhradu trov konania. V odôvodnení tejto časti rozhodnutia v súvislosti s rozhodnutím o trovách konania súd prvého stupňa uviedol, že trovy konania predstavujú uhradený súdny poplatok vo výške 16,50 Eur a trovy právneho zastúpenia vo výške 93,84 Eur a to za tri úkony právnej pomoci prevzatie a príprava zastúpenia, písomné podanie na súd a účasť na pojednávaní. Ďalšie odôvodnenie tejto časti rozhodnutia rozhodnutie neobsahuje. Voči uvedenému rozsudku v časti, v ktorej súd prvého stupňa rozhodol o trovách prvostupňového konania, sa v zákonom stanovenej lehote odvolal navrhovateľ, ktorý s rozhodnutím súdu prvého stupňa v tejto časti nesúhlasí. Uviedol, že navrhovateľ si uplatnil okrem troch úkonov právnej pomoci aj náhradu za stratu času a cestovnú náhradu, ktorú vyčíslil vo výške 158,14 Eur. Súd prvého stupňa však o tejto časti nároku nerozhodol a preto navrhuje rozhodnutie súdu prvého stupňa v tejto časti zmeniť a priznať navrhovateľovi aj túto časť uplatneného nároku. Krajský súd v Bratislave ako súd odvolací (§ 10 ods. 1 O.s.p.) prejednal odvolanie navrhovateľa podľa ust. § 212 ods. 1 O.s.p. v spojení s ust. § 214 ods. 2 O.s.p. bez nariadenia odvolacieho pojednávania a dospel k záveru, že rozhodnutie súdu prvého stupňa v tejto časti je potrebné zrušiť a vec vrátiť na nové konanie z týchto dôvodov: Odvolací súd sa oboznámil s obsahom spisu, pričom zistil, že súd prvého stupňa dňa 15. 12. 2014 rozhodol vo veci rozsudkom pre zmeškanie, keď mal za to, že v danom prípade sú splnené podmienky pre rozhodnutie vo veci rozsudkom pre zmeškanie. Navrhovateľ, ktorý bol prítomný na pojednávaní v deň vyhlásenia rozsudku, si uplatnil trovy konania v zmysle vyčíslenia, ktoré založil do spisu. Súčasťou vyčíslenia trov konania je aj uplatnenie nároku na náhradu za stratu času a náhrada nákladov na dopravu. Súd prvého stupňa o tomto uplatnenom nároku nerozhodol a odôvodnenie rozhodnutia neobsahuje žiadnu informáciu o tom, ako súd tento nárok navrhovateľa vyhodnotil a pre prípad, že tento nepriznal tak z akých dôvodov. Odvolací súd konštatuje, že v časti rozhodnutia súdu prvého stupňa o trovách konania je rozhodnutie nepreskúmateľné. Súd prvého stupňa tak ako má na mysli ust. § 157 ods. 2 O.s.p. neuviedol z akých dôvodov tento uplatnený nárok navrhovateľovi nepriznal a teda z pohľadu odvolacieho súdu je rozhodnutie súdu prvého stupňa v časti rozhodnutia o trovách konania nepreskúmateľné. Z týchto dôvodov preto odvolací súd rozhodnutie súdu prvého stupňa v napadnutej časti podľa ust. § 221 ods. 1 písm. f) O.s.p. zrušil a vec vrátil na ďalšie konanie. O trovách odvolacieho konania rozhodne súd prvého stupňa v zmysle ust. § 224 ods. 3 O.s.p. v konečnom rozhodnutí. Toto rozhodnutie prijal senát krajského súdu pomerom hlasov 3 : 0. Poučenie: Proti tomuto uzneseniu odvolanie n i e j e prípustné.

